Partha Chatterjee: পার্থর সিবিআই হাজিরায় স্থগিতাদেশের মেয়াদ বাড়ল ৫ সপ্তাহ

কলকাতা: পার্থ চট্টোপাধ্যায়ের সিবিআই হাজিরার উপর স্থগিতাদেশের মেয়াদ বাড়ল ৫ সপ্তাহ। বুধবার এই নির্দেশ দিয়েছে কলকাতা হাইকোর্টের বিচারপতি সুব্রত তালুকদার এবং বিচারপতি কৃষ্ণ রাওয়ের ডিভিশন বেঞ্চ। আদালতের আরও নির্দেশ, তাদের অনুমতি ছাড়া সিবিআই আপাতত স্কুল সার্ভিস কমিশনের মামলার ব্যাপারে কোনও পদক্ষেপ করতে পারবে না। গ্রুপ-সির নিয়োগ সংক্রান্ত অভিযোগের অনুসন্ধানও চালাবে অবসরপ্রাপ্ত বিচারপতি রঞ্জিত বাগের কমিটি।

মঙ্গলবারই রাজ্যের প্রাক্তন শিক্ষামন্ত্রী পার্থ চট্টোপাধ্যায়কে বিকেল সাড়ে পাঁচটার মধ্যে সিবিআই দফতরে হাজিরার নির্দেশ দিয়েছিল কলকাতা হাইকোর্টের সিঙ্গল বেঞ্চ। নবম-দশমে শিক্ষক নিয়োগ মামলায় বিচারপতি অভিজিৎ গঙ্গোপাধ্যায়কে এমনও বলতে শোনা যায়, কোনও মতেই এসএসকেএম হাসপাতালে উডবার্ন ওয়ার্ডে ভর্তি হওয়া চলবে না। প্রয়োজন হলে সিবিআই পার্থকে হেফাজতেও নিতে পারে। এই নির্দেশের বিরুদ্ধে ডিভিশন বেঞ্চে আপিল করেন পার্থ চট্টোপাধ্যায়ের আইনজীবীরা। সেই আবেদনের শুনানিতেই ডিভিশন বেঞ্চ পার্থর হাজিরার উপর অন্তর্বর্তী স্থগিতাদেশের নির্দেশ দিয়েছিলেন বুধবার সাড়ে দশটা পর্যন্ত।

আরও পড়ুন: Rampur Witness Attack: লখিমপুর কাণ্ডের অন্যতম সাক্ষীর উপর হামলা

এদিন শুনানি শুরু হতেই বেঞ্চ স্থগিতাদেশের মেয়াদ চার সপ্তাহ বাড়ানো হল বলে ঘোষণা করে। এর ফলে প্রাক্তন শিক্ষামন্ত্রী অনেকটাই স্বস্তি পেলেন। বেঞ্চের আরও নির্দেশ, এসএসসির গ্রুপ-সির নিয়োগে অনিয়মের অভিযোগের অনুসন্ধান করবে বাগ কমিটি। এই কমিটিই সম্প্রতি গ্রুপ-ডির নিয়োগ সংক্রান্ত মামলায় তদন্তের রিপোর্টে ৬০৯ জনকে বেআইনিভাবে নিয়োগের কথা জানিয়েছে। ওই রিপোর্টে আরও বলা হয়েছে, রাজ্য সরকার নিয়োগ প্রক্রিয়া পরিচালনার জন্য পাঁচ সদস্যের যে উপদেষ্টা কমিটি করেছিল, সেই কমিটি সম্পূর্ণ বেআইনি। একই সঙ্গে কমিটি মধ্যশিক্ষা পর্ষদের সভাপতি সহ স্কুল সার্ভিস কমিশনের একাধিক প্রাক্তন ও বর্তমান কর্তার বিরুদ্ধে ফৌজদারি মামলা করারও সুপারিশ করেছে।